
Helyi fizetőeszközök a világban

Válságokkal terhelt világunkban egyre inkább előtérbe kerülnek a helyi értékek, egyre
nagyobb szükség mutatkozik a közösségek tagjainak összefogására, a fenntarthatóságot is szem
előtt tartó együttműködésére. A történelmi tapasztalat azt mutatja, hogy a válságok rádöbbentik az
embereket a hivatalos fizetőeszköz sebezhetőségére, és a válságból való kilábalás évei azok, amikor
sorra jönnek létre a helyi-regionális pénzhelyettesítők.
Dolgozatomban a helyi fizetőeszközök bemutatására vállalkozom, és arra a kérdésre keresem
a választ, hogy létezésüket milyen elmélet alapozza meg, miként működnek, miért tudnak egyáltalán
létezni, miért szűnnek meg, mi lehet a sikerül titka. Mindezt konkrét esetekkel szemléltetem,
megvizsgálok néhány történeti példát, bemutatok néhány külhoni helyi pénzhelyettesítőt, majd a
2010 körül bevezetett főbb magyarországi megoldásokat elemzem: a már nem létező Soproni
kékfrankot és Balatoni koronát, valamint a jelen sorok írásakor (2022 október) is használatban lévő
Bocskai koronát és Alsómocsoládi rigacot.
Munkám négy nagyobb egységből áll. Az első érdemi fejezet az elméleti alapvetéseké,
tisztázom a pénzhelyettesítők fogalmát, természetét, kitérek a helyi pénzt létrehozó közösségek fő
hivatkozási alapjaként szolgáló, Silvio Gesell által kidolgozott elméletre. A második fejezetben arra
mutatok rá, hogy az alternatív, vagyis a hivatalos pénz mellett létező fizetőeszközök nem a modern
kor találmányai, léteznek ugyanis történelmi előzmények. A harmadik fejezetben a nemzetközi
kitekintésre kerül sor, itt mutatok be három külföldi példát, a svájci WIR-t, a New York állambeli
Ithaca órát, valamin a svájci Chiemgauert. A negyedik fejezetben a 2010-ben forgalomba hozott
Soproni kékfrankot, a 2012-ben kibocsátott Balatoni koronát és Bocskai koronát, valamint a 2013-
ban útjára indított és jelenleg is működő Alsómocsoládi rigacot elemzem.




